জাতীয় পার্টির কাজী ফিরোজ রশীদ উদ্বেগ প্রকাশ করে বলেন, অর্থমন্ত্রী বিশাল বাজেট দিয়ে ভীষণ খুশি। কিন্তু বাস্তবতা উল্টো। অগ্রগতি খুবই নগণ্য। আন্তরিকতা ও নিষ্ঠার অভাব রয়েছে প্রচুর। কারণ সর্বক্ষেত্রে লুটপাট চলছে। সুশাসনের অভাব রয়েছে। ব্যাংকের টাকা লুট হয়ে যাচ্ছে। এক ঘণ্টার বৃষ্টিতে ঢাকা শহর ডুবে যাচ্ছে। অর্থবছর শেষে খোঁড়াখুঁড়ি চলে। মানুষের দুর্ভোগের সীমা নেই। রাজধানীতে বাস ও নৌকা একসঙ্গে চলে। তিনি আরো বলেন, পুঁজিবাজারে চরম অব্যবস্থাপনা চলছে। এই খাত থেকে অন্তত এক হাজার কোটি টাকা লুট হয়েছে। এমপিওভুক্তির জন্য শিক্ষকরা রাস্তায় নামছেন। ছাত্ররা রাস্তায় রয়েছে। তাদের দাবি না মেনে ব্যাংক ডাকাতদের সুবিধা দেওয়া হচ্ছে। এই বাজেট ভোটের নয়, ভোট নষ্ট করার বাজেট বলে তিনি উল্লেখ করেন।